ഉൗട്ടറ ലെവല് ക്രോസ് റോഡ് തകര്ന്ന് വാഹനസഞ്ചാരം അപകട ഭീഷണിയില് കൊല്ലങ്കോട്: ഉൗട്ടറ ലെവല്ക്രോസ് റോഡ് തകര്ന്ന് വാഹനയാത്ര അപകട ഭീഷണിയില്. റെയില് പാളത്തിന്റെ ഇരുവശങ്ങളിലും ഗെയിറ്റിനു ഉള്ഭാഗത്തായി പത്തു മീറ്റര് വീതം ദൈര്ഘ്യമുള്ള പാതയാണ് പൊട്ടിപ്പൊളിഞ്ഞ് ഗര്ത്തങ്ങള് ഉണ്ടായി മെറ്റല് ചിതറിക്കിടക്കുന്നത്. ഈ സ്ഥലം റെയില്വേയുടെ അധികാരപരിധിയിലുള്ളതാണ്. ഇരുചക്രവാഹന യാത്രക്കാരാണ് കൂടുതല് കഷ്ടപ്പെടുന്നത്. ഇരുവശത്തു നിന്നും ഇടതടവില്ലാതെ വാഹനസഞ്ചാരമുള്ള പുതുനഗരംകൊല്ലങ്കോട് പ്രധാന പാതയാണിത്. ഇരുചക്രവാഹനത്തില് സാഹസികമായി വേണം തകര്ന്ന റോഡ് കടന്നുപോകാന്. ഗര്ത്തങ്ങളില് ചിതറിക്കിടക്കുന്ന മെറ്റലുകളില് കയറുന്ന ഇരുചക്രവാഹനങ്ങള് ആടിയുലഞ്ഞു മുന്നോട്ട് പോയി മറിഞ്ഞു വീഴുന്നത് പതിവു സംഭവമാണ്. മഴ ചാറിയാല് ഗര്ത്തങ്ങളില് വെള്ളക്കെട്ടും ഉണ്ടാവും. റെയില്പ്പാളത്തിന്റെ ഇരുവശങ്ങളും ഉയരകൂടുതലാണെന്നതിനാല് വെള്ളം ഒഴിഞ്ഞു പോവുകയുമില്ല. ഉൗട്ടറ റെയില്വേ ജീവനക്കാര് സ്ഥലത്തെ അപകടാവസ്ഥ മനസിലാക്കി റിപ്പോര്ട്ടു നല്കാറുണ്ടെങ്കിലും പരിഹാരമില്ല. കാല്നടയാത്രയും അത്ര സുഗമമല്ല. ട്രെയിന് പോയ ശേഷം ഗെയിറ്റ് തുറന്നാല് ഇരുവശത്തു നിന്നും എണ്ണമറ്റ വാഹനങ്ങള് ഒന്നിച്ചു കടക്കുന്നത് ഏറെ വിഷമത്തിലാണ്. ഉൗട്ടറയില് മേല്പ്പാലം വേണമെന്ന യാത്രക്കാരുടെ മുറവിളി തുടങ്ങി വര്ഷം മുപ്പതു പിന്നിട്ടിരിക്കുകയാണ്. നാലു മാസങ്ങള്ക്കുമുന്പ് സ്ഥലത്ത് മേല്പ്പാലം നിര്മാണത്തിന് സര്വേ നടത്തി അതിരുകള് നിശ്ചയിച്ച് തുടക്കം കുറിച്ചിരുന്നു. എന്നാല് സ്ഥലത്ത് വര്ഷങ്ങളായി താമസിക്കുന്ന വീടുകള്ക്കിടയിലൂടെയാണ് മേല്പ്പാല നിര്മാണ പ്ലാന് ഉണ്ടാക്കിയിരുന്നത്. ഇതോടെ മുപ്പതോളം കുടുംബങ്ങള് തങ്ങളുടെ വാസസ്ഥലം ഒഴിവാക്കി പാലം പണിയണമെന്നാവശ്യപ്പെട്ടു രംഗത്തെത്തി. താമസക്കാരുടെ ആവശ്യത്തിനു അനുഭാവ നടപടികളുമായി എംപി, എംഎല്എ തുടങ്ങിയവരും എത്തിയതോടെ മേല്പ്പാല നിര്മാണ അനുബന്ധ പ്രവൃത്തികളും പാടെ നിലച്ചു. അടിയന്തരമായി ലെവല് ക്രോസില് അപകടം ഉണ്ടാവാതെ മറികടക്കുവാന് ഉതകുന്ന വിധം റോഡിന്റെ തകര്ച്ചയ്ക്ക് പരിഹാരം ഉണ്ടാക്കാന് റെയില്വേ അധികൃതര് തയ്യാറാവണമെന്നതാണ് യാത്രക്കാരുടേയും നാട്ടുകാരുടേയും അടിയന്തരാവശ്യം.